Honderde staan tou vir nuwe roomys | Netwerk24
Honderde staan tou vir nuwe roomys
Deur Hanlie Stadler 09 Desember 2016 14:52
’n Breë glimlag van ’n klant terwyl sy vir haar Baskin-Robbins-roomys betaal.
Honderde mense staan in die Canal Walk-winkelsentrum in Kaapstad tou om hul eerste smakie van die Amerikaanse roomys Baskin-Robbins te kry.
Honderde mense het Vrydagoggend van vroeg af tou gestaan om hul eerste smakie van Baskin-Robbins-roomys te kry.
Die eerste tak van dié Amerikaanse roomyswinkel in die land het in die Canal Walk-winkelsentrum in Kaapstad geopen.
Grand Foods, ’n filiaal van die genoteerde Grand Parade Investments, besit die meesterlisensie om Baskin-Robbins in Suider-Afrika uit te brei. Grand Foods het ook Burger King en onlangs Dunkin’ Donuts “ingevoer”. Dunkin’ Brands is die moedermaatskappye van sowel Dunkin’ Donuts as Baskin-Robbins.
Grand Foods wil eers die twee handelsname in die Kaap vestig, waarna Gautengers teen middel 2017 saam sal kan begin proe.
Daar is tans meer as 7 700 Baskin-Robbins-winkels ter wêreld wat deur meer as 300 miljoen mense per jaar besoek word. Benewens roomys in honderde geure kan jy roomyskoek by dié winkel bestel.
Grand Foods wil oor die volgende tien jaar 70 Baskin-Robbins-winkels landwyd oopmaak.
Meer oor: Grand Foods | Grand Parade Investments | Baskin-Robbins | Kitskos | Restaurante | Roomys